PARLAMENTUL ROMÂNIEI

CAMERA DEPUTAŢILOR
Comisia  pentru  cultură, arte, mijloace de informare în masă

RAPORT

asupra Propunerii legislative privind instituirea Titlurilor Naţionale

Propunerea legislativă privind instituirea Titlurilor Naţionale (P.L.X 190/2004) a fost transmisă Comisiei pentru cultură, arte, mijloace de informare în masă, cu adresa nr. 190/14.04.2004, Comisia pentru cultură, arte, mijloace de informare în masă fiind sesizată în fond. Propunerea legislativă a fost trimisă, spre avizare, Comisiei pentru învăţământ, ştiinţă, tineret şi sport, Comisiei pentru buget, finanţe şi bănci şi Comisiei juridice, de disciplină şi imunităţi. Până la redactarea raportului, Comisia a primit avizele din partea Comisiei pentru buget, finanţe şi bănci şi Comisiei juridice, de disciplină şi imunităţi, care au propus respingerea Propunerii legislative. În redactarea raportului, Comisia a ţinut cont de avizul Consiliului Legislativ şi de Punctul de vedere al Guvernului. 


Propunerea legislativă a fost respinsă de Senat, în şedinţa din 1 aprilie 2004. Propunerea legislativă face parte din categoria legilor ordinare, potrivit prevederilor art. 73 din Constituţia României. 

Propunerea legislativă a fost dezbătută în şedinţele Comisiei din zilele de 27 aprilie şi 19 mai 2004. 

În conformitate cu prevederile art. 52 din Regulamentul Camerei Deputaţilor, la dezbaterea Propunerii legislative au participat d-nul deputat Ioan Timiş, iniţiatorul Propunerii şi d-nul Constantin Diaconu, vicepreşedintele Agenţiei Naţionale pentru Sport. 

Propunerea legislativă este de competenţa decizională a Camerei Deputaţilor.

La lucrările Comisiei, în ziua votului, au fost prezenţi 15 deputaţi, din totalul de 19 membri ai Comisiei.


Raportul Comisiei a fost adoptat cu unanimitatea voturilor celor prezenţi în sală în momentul votării (10 voturi).


În urma dezbaterii, Comisia pentru cultură, arte, mijloace de informare în masă propune respingerea Propunerii legislative privind instituirea Titlurilor Naţionale.


Hotărârea de a propune respingerea Propunerii legislative a fost luată,  ţinându-se cont de faptul că, dacă ar fi adoptată, Propunerea ar conduce la apariţia a numeroase paralelisme legislative, ţinându-se cont de faptul că există mai multe reglementări care instituie unele titluri şi ordine, precum şi avantaje financiare pentru persoane cu merite deosebite în domeniile culturii, ştiinţei şi sportului. De asemenea, textul Propunerii conţine prevederi care lasă loc pentru posibila exercitare a unor discriminări şi abuzuri; aceste prevederi nu pot fi eliminate, fără a afecta fondul Propunerii legislative. Pe de altă parte, adoptarea Propunerii legislative ar necesita modificarea unor prevederi din Legea nr. 500/2002 privind finanţele publice. Totodată, Comisia a reţinut că textul Propunerii conţine numeroase erori de tehnică legislativă. 

